《新春自述》
明代·区大相

芳郊绿未满，御河泉已新。乔木变初鸟，轻澌戏早鳞。

游冶逐芳辰，车马驰要津。通城罗第宅，夹道列华裀。

我本穷乡士，远游谢亲宾。谬随金闺彦，三见燕草春。

所惭尺寸朽，雨露负皇仁。丹铅理薄技，青云思致身。

耻学繁华子，争妍桃李尘。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。